A Bizottság határozata
(2001. május 2.)
az egyesült királyságbeli ragadós száj- és körömfájás betegség elleni egyes védekezési intézkedésekről szóló 2001/172/EK határozattal kapcsolatban egyes állati termékek jelöléséről és felhasználásáról szóló 2001/304/EK határozat módosításáról
(az értesítés a C(2001) 1208. számú dokumentummal történt)
(EGT vonatkozású szöveg)
(2001/345/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 92/118/EGK irányelvvel [1] módosított, egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 10. cikkére,
tekintettel a legutóbb a 92/118/EGK irányelvvel módosított, a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre [3] és különösen annak 9. cikkére,
tekintettel a legutóbb a 95/23/EK irányelvvel [4] módosított, a friss hús előállítására és forgalmazására vonatkozó egészségügyi feltételekről szóló, 1964. június 26-i 64/433/EGK tanácsi irányelvre [5] és különösen annak 6. cikke (1) bekezdésének f) pontjára,
tekintettel a legutóbb a 97/76/EGK tanácsi irányelvvel [6] módosított, a húsipari termékek és egyes állati eredetű más termékek előállítását és forgalmazását érintő egészségügyi problémákról szóló, 1976. december 21-i 77/99/EGK tanácsi irányelvre [7] és különösen annak 3. cikke A. pontjának (7) albekezdése második franciabekezdésére,
mivel:
(1) Az Egyesült Királyságban a ragadós száj- és körömfájás okozta járványkitörésekről szóló jelentéseket követően, a Bizottság elfogadta a legutóbb a 2001/318/EK határozattal [8] módosított, az egyesült királyságbeli ragadós száj- és körömfájásra vonatkozó bizonyos védőintézkedésekről szóló 2001/172/EK határozatot [9].
(2) A 2001/172/EK határozat - a 2001. február 1. előtt levágott állatokból kinyert hús kivételével - megtiltja a szarvasmarha-, juh-, kecske- és sertésfélék közé tartozó állatok és a Nagy-Britanniából származó egyéb párosujjú patások friss húsának, továbbá az ilyen húsból előállított húsipari termékeknek a feladását, kivéve ha azokat bizonyos kezelésnek alávetették.
(3) A Bizottság ezért elfogadta az egyesült királyságbeli ragadós száj- és körömfájás-betegség elleni egyes védekezési intézkedésekről szóló 2001/172/EK határozattal kapcsolatban egyes állati termékek jelöléséről és felhasználásáról szóló 2001/304/EK határozatot [10].
(4) A darált hús és húskészítmények előállítására és forgalomba hozatalára vonatkozó követelményeket a 94/65/EK tanácsi irányelv [11] tartalmazza.
(5) Az egyértelműség érdekében néhány kisebb módosításra van szükség.
(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/304/EK bizottsági határozat 1. cikke a következőképpen módosul:
1. Az (1) bekezdésben az "és" szó és a "feldolgozott" szó közé a "hús" szó kerül beillesztésre.
2. A cikk ötödik és hatodik bekezdéssel egészül ki az alábbiak szerint:
"5. Az Egyesült Királyságon kívüli területről származó és a 2001/172/EK határozat 2. cikke (2) bekezdésének c) pontjával összhangban kezelt friss hús - az (1) bekezdéstől eltérően - ellátható a 64/433/EGK irányelv I. mellékletének XI. fejezetében és a 91/495/EGK irányelv I. mellékletének III. fejezetében előírt húsbélyegzővel, és az - a 2001/172/EK határozat 2. cikke (3) bekezdésének rendelkezéseivel összhangban - Nagy-Britanniából feladható.
6. Az (1)-(5) bekezdésben említett friss hús tartalmazza a darált húst és a húskészítményeket is, a darált hús és a húskészítmények előállítására és forgalomba hozatalára vonatkozó követelmények megállapításáról szóló 94/65/EK tanácsi irányelvvel összhangban."
2. cikk
Ennek a határozatnak a tagállamok a címzettjei.
Kelt Brüsszelben, 2001. május 2-án.